INDOKOLÁS

1. A JAVASLAT HÁTTERE

Az 57/2011/EU tanácsi rendelet 2011-re meghatározza az egyes halállományok és halállománycsoportok tekintetében az uniós vizeken, valamint az uniós hajók tekintetében egyes nem uniós vizeken alkalmazandó halászati lehetőségeket. A rendeletet hatályosságának ideje alatt általában többször is módosítják.

A javasolt módosítások egyike a tőkehal-gazdálkodási tervnek (1342/2008/EK tanácsi rendelet) az erőkifejtési rendszerből kizárt vagy abban részt vevő hajók tekintetében történő végrehajtását érinti. E kérdés egy részével az 57/2011/EU rendelet is foglalkozik (amely IIA. mellékletében halászeszköz-csoportonként erőkifejtési korlátozást ír elő), azonban a hajócsoportoknak az erőkifejtési rendszerbe való felvételét vagy onnan való kizárását a 754/2009/EK rendelet szabályozza. Ennek megfelelően az utóbbi rendeletet is módosítani kell, és az ehhez szükséges módosító rendelkezések e javaslatban szerepelnek.

2. AZ ÉRDEKELTEKKEL FOLYTATOTT KONZULTÁCIÓK EREDMÉNYEI ÉS HATÁSVIZSGÁLAT

Tárgytalan.

3. A JAVASLAT JOGI ELEMEI

A javasolt módosítások a következők:

- Az 57/2011/EU rendelet 8. cikke szerint a heringcápa halászata tilos a nemzetközi vizeken (véletlenszerű kifogása esetén pedig haladéktalanul vissza kell engedni), továbbá az IA. melléklet szerinti egyes atlanti-óceáni ICES-övezetek tekintetében 0 TAC vonatkozik rá (a véletlenszerű fogásokról a szöveg nem rendelkezik). Mindezek eredményeképpen a heringcápa halászata egyes uniós vizek tekintetében szabályozatlan, ami annyit tesz, hogy a kifogható mennyiség nincs korlátozva. Figyelembe véve e faj helyzetét és a faj CITES-egyezmény (III. függelék) hatálya alá vonásáról jelenleg is folyó megbeszéléseket, a heringcápa következetes védelmét minden területen biztosítani kell. Ennek elérésére a javaslat a következő intézkedéseket helyezi kilátásba:

- a Földközi-tenger tekintetében 0 TAC bevezetése a heringcápára vonatkozóan (a rendelet ID. melléklete). Ezáltal biztosítható, hogy a földközi-tengeri tagállamok joghatósága alá tartozó vizeken halászati tilalom legyen érvényben (a nemzeti joghatóságon kívüli vizekre már érvényes a nemzetközi vizek tekintetében megállapított általános tilalom);

- az IA. mellékletben szereplő 0 TAC leírásának módosítása oly módon, hogy az magába foglalja az Atlanti-óceán valamennyi ICES- és CECAF-övezetének uniós vizeit;

- mind az a), mind a b) pont tekintetében a kifogott egyedek haladéktalan visszaengedésére vonatkozó egységes kötelezettség előírása.

- A tőkehal-gazdálkodási terv (1342/2008/EK tanácsi rendelet) a szóban forgó állomány tekintetében olyan erőkifejtés-szabályozási rendszert hoz létre, amely a tagállamok által a Bizottság és a Halászati Tudományos, Műszaki és Gazdasági Bizottság (HTMGB) részére rendszeresen szolgáltatandó adatokon alapszik. A HTMGB tagállami adatokról alkotott szakvéleménye alapján a Bizottság ezután javasolhatja egyes hajócsoportoknak a tőkehal-gazdálkodási terv keretében létrehozott erőkifejtési rendszerből való kizárását. Kizárásra alapvetően abban az esetben kerülhet sor, ha az érintett hajók által kifogott tőkehalmennyiség a teljes mennyiség legfeljebb 1,5 %-át teszi ki. A tagállamoknak évente jelentést kell tenniük a kizárt hajókról annak érdekében, hogy a Bizottság (a HTMGB szakvéleménye alapján) meggyőződhessen a tőkehalfogásokra vonatkozó 1,5 %-os határérték betartásáról. Ellenkező esetben a tőkehal-gazdálkodási terv szerint az érintett hajókat ismét az erőkifejtés-szabályozási rendszer hatálya alá kell vonni. Ebben a tekintetben – valamint a tőkehal-gazdálkodási tervben és annak végrehajtási szabályaiban megállapított eljárásokat követve – az 57/2011/EU rendelet javasolt módosítása az alábbiakat tartalmazza:

- a 100 mm-es vagy annál nagyobb szembőségű fenékvonóhálóval a Skóciától nyugatra fekvő területen tevékenységet folytató egyes ír hajók kizárása;

- a tőkehal-gazdálkodási terv keretében az erőkifejtési rendszerből eddig kizárt német hajók két csoportjának újbóli felvétele a rendszerbe;

- a tőkehal-gazdálkodási terv keretében az erőkifejtési rendszerből eddig kizárt egyesült királyságbeli hajók két csoportjának újbóli felvétele a rendszerbe.

- A javasolt módosítások az ICES-től és a HTMGB-től kapott új és alaposabb szakvélemények alapján növelik a Kelta-tengerben élő közönséges tőkehal 2011 hátralévő részében kifogható teljes mennyiségét, továbbá Svalbard (Barents-tenger) tekintetében a közönséges tőkehalra vonatkozóan már megállapított TAC mellett új TAC-értéket határoznak meg a foltos tőkehalra vonatkozóan. Az elosztási kulcs jövőbeli megállapításának sérelme nélkül a tagállamok egyelőre nem kapnak EU-kvótát.

- A módosítás ezenkívül egy technikai jellegű helyesbítést is tartalmaz az 57/2011/EU rendelet 13. cikkében előírt, a Porcupine-pad területére vonatkozó ideiglenes halászati korlátozásra vonatkozóan. Mivel a szóban forgó cikk a korlátozás hatálya alá tartozó állományok között a norvég homárt is említi, a norvég homárra vonatkozó bejegyzésben (a norvég homár állományai az ICES VII övezetben) egy kereszthivatkozást kell feltüntetni.

2011/0222 (NLE)

Javaslat

A TANÁCS RENDELETE

az 57/2011/EU és a 754/2009/EK tanácsi rendeletnek a heringcápa faj védelme, valamint a Németország, Írország és az Egyesült Királyság számára megállapított egyes teljes kifogható mennyiségek és erőkifejtési korlátozások tekintetében történő módosításáról

AZ EURÓPAI UNIÓ TANÁCSA,

tekintettel az Európai Unió működéséről szóló szerződésre és különösen annak 43. cikke (3) bekezdésére,

tekintettel az Európai Bizottság javaslatára[1],

mivel:

1. Az 57/2011/EU tanácsi rendelet[2] 2011-re meghatározza az egyes halállományok és halállománycsoportok tekintetében az uniós vizeken, valamint az uniós hajók tekintetében egyes nem uniós vizeken alkalmazandó halászati lehetőségeket.

2. A tudományos értékelés rámutatott, hogy a közönséges tőkehal kelta-tengeri állományának állapota javult, valamint megerősítette, hogy az a szakvélemény, amelyen a jelenlegi teljes kifogható mennyiség (TAC) alapul, alábecsülte a 2009-es állomány méretét és ezáltal az említett állomány biomasszájának dinamikus növekedését. Az Északnyugati Regionális Tanácsadó Bizottság (NWWRAC) által tervezett új szelektivitási intézkedések nyomán, amelyeknek köszönhetően a közönséges tőkehal halászatában csökkenne a foltos tőkehal és a vékonybajszú tőkehal visszadobásának kockázata, a Kelta-tenger tekintetében a közönséges tőkehalra vonatkozó teljes kifogható mennyiséget 2011 hátralévő részére helyénvaló az új tudományos szakvéleményhez igazítani.

3. Az 57/2011/EU rendelet 8. cikke megtiltja a heringcápa nemzetközi vizeken történő halászatát (a véletlenül kifogott egyedeket haladéktalanul vissza kell engedni a tengerbe). A hivatkozott rendelet IA. melléklete egyes ICES-övezetek tekintetében a heringcápa teljes kifogható mennyiségét 0 tonnában rögzíti (a véletlenszerű fogásokról a szöveg nem rendelkezik). Ebből adódóan egyes uniós vizeken a heringcápa fogásaira vonatkozóan nincs korlátozás. Figyelembe véve e faj helyzetét és a faj CITES-egyezmény (III. függelék) hatálya alá vonásáról jelenleg is folyó megbeszéléseket, a heringcápa következetes védelmét minden területen biztosítani kell.

4. Az ICES I és IIa övezet (Barents-tenger) nemzetközi vizein a közönséges tőkehal halászata 1986 óta az EU által megállapított autonóm kvóta keretében történik. Az EU fenntartható halászati gazdálkodás tekintetében képviselt következetes álláspontjának megőrzése érdekében a szóban forgó terület tekintetében indokolt célzott kvótát meghatározni a foltos tőkehalra vonatkozóan, amely kvóta a közönséges tőkehal halászata során ejtett járulékos fogásokat is magában foglalja. Az állandó elosztási kulcs esetleges megállapításának sérelme nélkül – amelyre a Tanácsban 2012-ben kerülhet sor – indokolt megállapítani a 2011-es EU-kvótamennyiséget, amelyet a tagállami fogások 10 éves (2001 és 2010 közötti) átlaga alapján kell kiszámolni az említett halászatban régóta részt vevő tagállamok, nevezetesen Németország, Írország, Spanyolország, Franciaország, Lengyelország, Portugália és az Egyesült Királyság által szolgáltatott adatok felhasználásával.

5. A 2008. december 18-i 1342/2008/EK tanácsi rendelet a tőkehalállományokra és az ezen állományok halászatára vonatkozóan hosszú távú tervet hoz létre.

6. Az 1342/2008/EK rendelet 11. cikke értelmében a Tanács a tagállamok által nyújtott és a Halászati Tudományos, Műszaki és Gazdasági Bizottság (HTMGB) által értékelt tájékoztatás alapján bizonyos hajócsoportokat kizárhat az említett rendeletben létrehozott erőkifejtési rendszer alkalmazásából, amennyiben megfelelő adatok állnak rendelkezésére az érintett hajók általi tőkehalfogásokról és -visszadobásokról, a tőkehalfogás százalékaránya nem haladja meg az érintett hajócsoportok teljes fogásának 1,5 %-át, valamint e hajócsoportoknak az erőkifejtési rendszerbe való felvétele aránytalan adminisztratív terhet jelentene a tőkehalállományokra gyakorolt általános hatáshoz képest.

7. Az említett 11. cikk alapján a 754/2009/EK tanácsi rendelet[3] egyes hajócsoportokat kizárt az 1342/2008/EK rendelet III. fejezetében előírt halászati erőkifejtési rendszerből.

8. Írország tájékoztatást nyújtott a Skóciától nyugatra fekvő területeken tevékenységet folytató olyan hajócsoport tőkehalfogásairól, amely a 43/2009/EK rendelet III. mellékletének 6.1. pontjában említett területen 120 mm-es vagy annál nagyobb szembőségű, négyzetes szemű hálómezőkből álló fenékvonóhálót, a Skóciától nyugatra fekvő terület más részein pedig 100 mm-es szembőségű fenékvonóhálót használ. Az említett információk HTMGB általi értékelése alapján megállapítható, hogy e hajócsoport tőkehalfogásai – a visszadobásokat is beleértve – nem haladják meg teljes fogásának 1,5 %-át. Ezenfelül az érvényben lévő ellenőrzési és felügyeleti intézkedések biztosítják az említett hajócsoport tevékenységeinek ellenőrzését és nyomon követését. Végezetül, az említett hajócsoportnak az erőkifejtési rendszerbe való felvétele aránytalan adminisztratív terhet jelentene a tőkehalállományokra gyakorolt hatáshoz képest. Ezért a 754/2009/EK rendeletet helyénvaló módosítani az adott hajócsoportnak az 1342/2008/EK rendelet III. fejezetében előírt erőkifejtési rendszerből történő kizárása érdekében. Az Írország számára megállapított erőkifejtési korlátozásokat indokolt ennek megfelelően módosítani.

9. Egy német hajócsoport jelenleg ki van zárva az 1342/2008/EK rendelet III. fejezetében megállapított erőkifejtési rendszer alkalmazásából. A Németország által 2011-ben szolgáltatott adatok alapján a HTMGB nem tudta megállapítani, hogy az 1342/2008/EK rendelet 11. cikkében megállapított feltételek teljesültek-e a 2010-es gazdálkodási időszakra vonatkozóan. Ezért a szóban forgó hajócsoportot helyénvaló újból felvenni a fent említett halászati erőkifejtési rendszerbe. Ezért a 754/2009/EK rendeletet ennek megfelelően módosítani kell.

10. Két egyesült királyságbeli hajócsoport jelenleg ki van zárva az 1342/2008/EK rendelet III. fejezetében megállapított erőkifejtési rendszer alkalmazásából. Az Egyesült Királyság által 2011-ben szolgáltatott adatok alapján a HTMGB nem tudta megállapítani, hogy az 1342/2008/EK rendelet 11. cikkében megállapított feltételek teljesültek-e a 2010-es gazdálkodási időszakra vonatkozóan. Ezért az említett két egyesült királyságbeli hajócsoportot helyénvaló újból felvenni a fent említett halászati erőkifejtési rendszerbe. A 754/2009/EK rendeletet ennek megfelelően módosítani kell.

11. Az 57/2011/EU rendelet általánosságban 2011. január 1-jétől alkalmazandó. A halászati erőkifejtés 57/2011/EU rendeletben megállapított korlátozásai azonban a 2010. február 1-jével kezdődő egyéves időszakra alkalmazandók. Következésképpen e rendeletnek a kifogható mennyiségekre és azok elosztására vonatkozó rendelkezéseit 2011. január 1-jétől, a halászati erőkifejtés korlátozásaira vonatkozó előírásait viszont 2011. február 1-jétől kell alkalmazni. E visszamenőleges hatályú alkalmazás nem sérti a jogbiztonság elvét, mivel az érintett halászati lehetőségeket még nem merítették ki. Mivel az erőkifejtési rendszerek módosításai közvetlenül befolyásolják az érintett flották gazdasági tevékenységeit, ennek a rendeletnek kihirdetését követően azonnal indokolt hatályba lépnie,

ELFOGADTA EZT A RENDELETET:

1. cikk Az 57/2011/EU rendelet módosítása

Az 57/2011/EU rendelet a következőképpen módosul:

12. Az IA. mellékletben a VIIb, a VIIc, a VIIe–k, a VIII, a IX és a X övezet, valamint a CECAF 34.1.1 övezet uniós vizei tekintetében a közönséges tőkehalra vonatkozó bejegyzés helyébe a következő szöveg lép:

„Faj: | Közönséges tőkehal Gadus morhua | Övezet: | A VIIb, a VIIc, a VIIe–k, a VIII, a IX és a X övezet; a CECAF 34.1.1 övezet uniós vizei (COD/7XAD34) |

Belgium | 240 | Analitikai TAC E rendelet 12. cikke alkalmazandó. |

Franciaország | 3 934 |

Írország | 780 |

Hollandia | 1 |

Egyesült Királyság | 424 |

EU | 5 379 |

TAC | 5 379” |

13. Az IA. mellékletben a III, a IV, az V, a VI, a VII, a VIII, a IX, a X és a XII övezet uniós és nemzetközi vizei tekintetében a heringcápára vonatkozó bejegyzés helyébe a következő szöveg lép:

„Faj: | Heringcápa Lamna nasus | Övezet: | Francia Guyana vizei, Kattegat; A Skagerrak, valamint az I, a II, a III, a IV, az V, a VI, a VII, a VIII, a IX, a X, a XII és a XIV övezet uniós vizei; a CECAF 34.1.1, 34.1.2 és 34.2 övezet uniós vizei (POR/3-1234) |

Dánia | 0 | (1) | Analitikai TAC |

Franciaország | 0 | (1) |

Németország | 0 | (1) |

Írország | 0 | (1) |

Spanyolország | 0 | (1) |

Egyesült Királyság | 0 | (1) |

EU | 0 | (1) |

0 | (1) |

TAC | 0 | (1) |

(1) Az említett faj egyedeit – amennyire lehetséges – sértetlen állapotban haladéktalanul vissza kell engedni a tengerbe.” |

14. Az IA. melléklet az I és a IIb övezet tekintetében a foltos tőkehalra vonatkozóan a következő új bejegyzéssel egészül ki:

„Faj: | Foltos tőkehal Melanogrammus aeglefinus | Övezet: | I és IIb HAD/1/2B. |

EU | 5 121 | (1) (2) | Analitikai TAC A 847/96/EK rendelet 3. cikke nem alkalmazandó. A 847/96/EK rendelet 4. cikke nem alkalmazandó. |

TAC | Nem releváns |

(1) Kivéve: Ausztria, Belgium, Bulgária, Ciprus, Cseh Köztársaság, Dánia, Észtország, Finnország, Görögország, Hollandia, Lettország, Litvánia, Luxemburg, Magyarország, Málta, Olaszország, Románia, Szlovákia, Szlovénia és Svédország. A Spitzbergák és a Medve-sziget térségében az Unió rendelkezésére álló foltostőkehalállomány-részesedés elosztása semmilyen módon nem sérti az 1920. évi párizsi szerződésből származó jogokat és kötelezettségeket.” |

15. Az IA. mellékletben a VII övezet tekintetében a norvég homárra vonatkozó bejegyzés helyébe a következő szöveg lép:

„Faj: | Norvég homár Nephrops norvegicus | Övezet: | VII (NEP/07.) |

Spanyolország | 1 306 | (1) | Analitikai TAC E rendelet 13. cikke alkalmazandó. |

Franciaország | 5 291 | (1) |

Írország | 8 025 | (1) |

Egyesült Királyság | 7 137 | (1) |

EU | 21 759 | (1) |

TAC | 21 759 | (1) |

(1) Ebből legfeljebb az alábbi kvóták halászhatók a VII övezetben (Porcupine-pad – 16. egység) (NEP/*07U16): |

Spanyolország | 377 |

Franciaország | 241 |

Írország | 454 |

Egyesült Királyság | 188 |

EU | 1 260" |

16. Az ID. melléklet a következő bejegyzéssel egészül ki:

„Faj: | Heringcápa Lamna nasus | Övezet: | Földközi-tenger (POR/AE045W) |

EU | 0 | (1) |

TAC | 0 | (1) |

(1) Az említett faj egyedeit – amennyire lehetséges – sértetlen állapotban haladéktalanul vissza kell engedni a tengerbe.” |

17. A IIA. melléklet 1. függeléke a következőképpen módosul:

18. A b) táblázatban a Németországra (DE) vonatkozó oszlop helyébe a következő szöveg lép:

Szabályozott halászeszköz | DE |

TR1 | 1 166 735 |

TR2 | 436 666 |

TR3 | 257 |

BT1 | 29 271 |

BT2 | 1 525 679 |

GN | 224 484 |

GT | 467 |

LL | 0” |

19. A d) táblázatban a Németországra (DE), Írországra (IE) és az Egyesült Királyságra (UK) vonatkozó oszlopok helyébe a következő szöveg lép:

Szabályozott halászeszköz | DE | IE | UK |

TR1 | 12 427 | 107 088 | 1 377 697 |

TR2 | 0 | 479 043 | 3 914 022 |

TR3 | 0 | 273 | 16 027 |

BT1 | 0 | 0 | 117 544 |

BT2 | 0 | 3 801 | 4 626 |

GN | 35 442 | 5 697 | 213 454 |

GT | 0 | 1 953 | 145 |

LL | 0 | 4 250 | 630 040” |

2. cikk A 754/2009/EK rendelet módosítása

A 754/2009/EK rendelet 1. cikke a következőképpen módosul:

a) a c), a d) és az f) pontot el kell hagyni;

b) a szöveg következő h) ponttal egészül ki:

„h) az Írország lobogója alatt közlekedő, Írország 2011. március 11-i kérelmében említett halászatban részt vevő, a Skóciától nyugatra fekvő területeken tevékenységet folytató, a 43/2009/EK rendelet III. mellékletének 6.1. pontjában említett területen 120 mm-es vagy annál nagyobb szembőségű, négyzetes szemű hálómezőkből álló fenékvonóhálót, a Skóciától nyugatra fekvő terület más részein pedig 100 mm-es szembőségű fenékvonóhálót használó hajócsoport.”

3. cikk

Ez a rendelet az Európai Unió Hivatalos Lapjában való kihirdetését követő napon lép hatályba.

Az 1. cikk (1), (2), (3), (4) és (5) bekezdését 2011. január 1-jétől kell alkalmazni.

Az 1. cikk (6) bekezdését és a 2. cikket 2011. február 1-jétől kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben,

a Tanács részéről

az elnök

[1] HIVATKOZÁST BEILLESZTENI.

[2] A Tanács 57/2011/EU rendelete (2011. január 18.) egyes halállományok és halállománycsoportok tekintetében az uniós vizeken, valamint az uniós hajók tekintetében egyes nem uniós vizeken alkalmazandó halászati lehetőségeknek a 2011. évre történő meghatározásáról, HL L 24., 2011.1.27., 1–125. o.

[3] A Tanács 754/2009/EK rendelete (2009. július 27.) egyes hajócsoportoknak az 1342/2008/EK rendelet III. fejezetében előírt erőkifejtési rendszerből történő kizárásáról, HL L 214., 2009.8.19., 16–17. o.